**Na Univerzitetu „Mediteran“ dodijeljeni sertifikati o završenom kursu engleskog jezika struke**

Svečanom dodjelom sertifikata uspješno su okončana dva intenzivna kursa engleskog jezika struke koja su organizovana u prostorijama Univerziteta „Mediteran“. Kursevi *Engleski jezik za vizuelne umjetnosti* (*English for Visual Arts*) i *Engleski za kopirajting u turizmu i hotelijerstvu* (*English for Copywriting in Tourism and Hospitality*) organizovani su u sklopu besplatne Ljetnje škole, kao jedne od ključnih aktivnosti Erasmus+ projekta ReFlame, čiji je cilj modernizovanje silabusa i nastavnih materijala za strane jezike struke koji se izučavaju na univerzitetima Crne Gore.

U periodu od 28. juna do 9. jula, studenti Fakulteta vizuelnih umjetnosti, Fakulteta za informacione tehnologije i Fakulteta za strane jezike Univerziteta „Mediteran“, kao i studenti Fakulteta likovnih umjetnosti Univerziteta Crne Gore, imali su priliku da, kroz interaktivni oblik nastave, rad u manjim grupama i upotrebu autentičnih štampanih i audio-vizuelnih materijala, ovladaju osnovnom stručnom terminologijom i jezičkim strukturama koje su karakteristične za engleski jezik iz oblasti vizuelnih umjetnosti. Uz upotrebu savremenih tehnologija i najsavremenijih nastavnih tehnika i metoda, polaznici kursa imali su mogućnost i da savladaju tehnike i vještine koje su neophodne za razumijevanje stručnih tekstova, da nauče vještine prezentovanja i diskutovanja o temama koje su vezane za najnovija dostignuća iz pet ključnih oblasti vizuelnih umjetnosti, kao i da se upoznaju sa vještinama pisanja tekstova koji su karakteristični za poslovno okruženje vizuelnog umjetnika (pisanje mejla, motivacionog pisma, CV-a, izjave umjetnika, kritike, eseja).

Intenzivni kurs je bio i svojevrstan vid testiranja udžbenika *ReFlame Your English for Visual Arts*, koji je i nastao u okviru ReFlame projekta. Nakon što je udžbenik dobio odlične recenzije od evropskih partnera na projektu, autorke udžbenika i predavači na kursu, doc. dr Vesna Tripković-Samardžić, dr Žana Knežević, dr Lejla Zejnilović, mr Nada Petković i Milena Dragutinović, imale su priliku da se i u praksi, kroz sjajnu saradnju sa posvećenim, nadarenim i entuzijastičnim polaznicima kursa, uvjere u pozitivne kvalitete udžbenika. Svi polaznici kursa su, u evaluaciji sprovedenoj nakon završetka kursa, najvišim ocjenama ocijenili kvalitet udžbenika i u Ljetnjoj školi prepoznali sjajnu priliku za unapređivanje jezika struke, a time i jačanja konkurentnosti na domaćem i međunarodnom tržištu rada.

Nakon uspješno završenih zadataka predviđenih kursom, sertifikate o završenom intenzivnom kursu iz oblasti vizuelnih umjetnosti dobili su studenti: Nina Kekić, Draško Mijanović (Fakultet vizuelnih umjetnosti, Univerzitet „Mediteran“) Predrag Brajović (Fakultet za informacione tehnologije, Univerzitet „Mediteran“), Anesa Đoković, Mia Cvetković (Fakultet za strane jezike, Univerzitet „Mediteran“) i Vesela Madžgalj (Fakultet likovnih umjetnosti, Univerzitet Crne Gore).

Kurs *Engleski za kopirajting u turizmu i hotelijerstvu* je održan u periodu od 20.juna do 2. jula, a pohađali su ga studenti Fakulteta za turizam, Univerziteta „Mediteran“. Polaznice su učile o snazi i moći ubjeđivanja koje ima priča koja je vjerni pratilac čovjeka od najranijih vremena kad su se ljudi okupljali oko vatre i koja je dugo bila jedini način prenošenja znanja i učenja (do pronalaska pisma).

Priča sama po sebi ne bi bila tako moćna ukoliko ne prati tok odnosno nema nit kako ubijediti potrošaća i na kraju, prodati usluge koje turizam nudi (put prodaje). Detaljnije rečeno, kurs je bio jedno jedinstveno putovanje gdje su polaznice otkrivale provjerene koncepte i šablone prodaje riječima (formule prodaje primijenjene na turizam i hotelijerstvo), prave riječi koje ubjeđuju u turizmu i hotelijestvu, psihologiju potrošača kome je proizvod namijenjen, ali i razne moderne načine komunikacije sa potencijalnim gostima (pisanje Fejsbuk oglasa, Instagram objava, imejlova u marketinške svrhe) uz pomoć stvaranja velikih korpusa riječi i metoda korpusne lingvistike. Kursom je zaokružena priča kojom se prenosi, učvršćuje i komunicira identitet jednog brenda u turizmu (tzv. *brand voice*).

„Ne mogu da vjerujem koliko je ovo KORISNO!“, „Očaravajuće!“, „Je li moguće da sve vrijeme postoji ova formula u prodaji, a da je nisam primijetila?“, „Wow, sada znam zašto se koriste emocije u pisanju objava na Instagramu“, „Nisam znala koliko je LAKO pisati na engleskom do sada!“ – samo su neki od komentara polaznica koje je oduševila moć prodaje riječima na engleskom jeziku. U pripremi je udžbenik u kome će svoje mjesto naći oprobane formule prodaje, riječi koje ubjeđuju, i šabloni kako se piše na društvenim mrežama, kako se pišu Fejsbuk oglasi, prodajni imejlovi, newsletters i njihov značaj, koje mjesto zauzimaju blogovi u prodaji turističkog proizvoda –sve sa ciljem da se pomogne crnogorskim studentima turizma da samopouzdano i pišu razne promotivne tekstove i PRODAJU.

Kurs je vodila mr Milena Lukšić – Đurović, dugogodišnji profesor engleskog jezika na Fakultetu za turizam Univerziteta „Mediteran“, koja je pretočila svoje iskustvo u pomenuti udžbenik o kopirajtingu.

Nakon izvrsnih javnih prezentacija raznih tekstova i planskog osmišljavanja priča koje bi pratile marketinšku strategiju nekog hotelskog brenda, polaznice su dobile Diplomu o uspješno završenoj Ljetnjoj školi Engleskog jezika za kopirajting u turizmu i hotelijerstvu. Svečana dodjela je upriličena na Univerzitetu „Mediteran“ 12. jula 2021, a diplome su dobile: Aleksandra Govedarica, Marija Ivanović, Dijana Radonjić, Milica Vučinić Radonjić, Tamara Đuretić i Jelena Pejović.

Projektom ReFlame koordinira Filološki fakultet u saradnji sa EU partnerima (Univerzitet u Varšavi, Univerzitet za strance u Peruđi, Sveučilište u Zagrebu) i partnerima u Crnoj Gori (Univerzitet Donja Gorica i Univerzitet „Mediteran“).